LUR waarsku oor die weerhouding van rapporteArgieffoto Mmaphefo Matsemela, die LUR vir onderwys in Noordwes, het skoolhoofde gewaarsku dat geen skool gemagtig is om leerders se rapporte te weerhou nie. Dit volg nadat die onderwysdepartement verskeie oproepe van ouers ontvang het dat hul kinders se rapporte geweier is weens agterstallige skoolgelde. Matsemela het skole daaraan herinner dat die Skolewet bepaal dat geen leerder om enige rede ŉ rapport geweier mag word nie. “Hierdie regulasie is van toepassing op openbare asook private skole vanaf graad R tot graad 12. Die versuim om hieraan te voldoen is ’n ernstige oortreding van die wet,” het die LUR verduidelik. Die skole het Woensdag gesluit en sal middel Januarie 2020 heropen.